Document ID: 31999R1636

ΚΑΝΟΝΙΣΜΟΣ (ΕΚ) αριθ. 1636/1999 ΤΗΣ ΕΠΙΤΡΟΠΗΣ
της 26ης Ιουλίου 1999
σχετικά με την έγκριση νέων προσθέτων υλών και νέων χρήσεων των προσθέτων υλών στις ζωοτροφές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 1411/1999 της Επιτροπής(2), και ιδίως τα άρθρα 3 και 9ι,
Εκτιμώντας:
(1) ότι η οδηγία 70/524/ΕΟΚ προβλέπει τη δυνατότητα να επιτραπούν νέες πρόσθετες ύλες ή νέες χρήσεις προσθέτων υλών, λαμβάνοντας υπόψη την εξέλιξη των επιστημονικών και τεχνικών γνώσεων·
(2) ότι η οδηγία 93/113/ΕΚ του Συμβουλίου της 14ης Δεκεμβρίου 1993, σχετικά με τη χρησιμοποίηση και την εμπορία των ενζύμων, των μικροοργανισμών και των παρασκευασμάτων τους στις ζωοτροφές(3), όπως τροποποιήθηκε τελευταία από την οδηγία 97/40/ΕΚ(4), κατά παρέκκλιση της οδηγίας 70/524/ΕΟΚ, επέτρεψε στα κράτη μέλη να εγκρίνουν προσωρινά τη χρησιμοποίηση και την εμπορία των ενζύμων, των μικροοργανισμών και των παρασκευασμάτων τους·
(3) ότι δύναται να χορηγηθεί προσωρινή έγκριση νέων προσθέτων υλών και νέων χρήσεων των προσθέτων υλών εάν, στα επιτρεπόμενα για τις ζωοτροφές επίπεδα, δεν έχει δυσμενείς επιπτώσεις για την υγεία του ανθρώπου ή των ζώων ή για το περιβάλλον ούτε βλάπτει τον καταναλωτή αλλοιώνοντας τα χαρακτηριστικά των κτηνοτροφικών προϊόντων, εάν είναι δυνατόν να ελεγχθεί η παρουσία τους στις ζωοτροφές, και εάν ευλόγως μπορούμε να υποθέσουμε ότι, βάσει των διαθέσιμων αποτελεσμάτων, έχει ευνοϊκές επιπτώσεις στα χαρακτηριστικά των ζωοτροφών αυτών ή στην κτηνοτροφική παραγωγή όταν ενσωματώνεται στις εν λόγω ζωοτροφές·
(4) ότι οι διατάξεις της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(5), και των σχετικών μεμονωμένων οδηγιών, ιδίως της οδηγίας 90/679/ΕΟΚ του Συμβουλίου, της 26ης Νοεμβρίου 1990, για την προστασία των εργαζομένων από κινδύνους που διατρέχουν λόγω της έκθεσής τους σε βιολογικούς παράγοντες κατά την εργασία(6), όπως τροποποιήθηκε τελευταία από την οδηγία 97/65/ΕΟΚ(7), είναι πλήρως εφαρμόσιμες στη χρήση και τον εκ μέρους των εργαζομένων χειρισμό των προσθέτων στις ζωοτροφές υλών·
(5) ότι, κατόπιν εξετάσεως φακέλων οι οποίοι είχαν υποβληθεί από τα κράτη μέλη σύμφωνα με το άρθρο 3 της οδηγίας 93/113/ΕΚ, φαίνεται ότι είναι δυνατόν να εγκριθεί προσωρινά ένας ορισμένος αριθμός παρασκευασμάτων που ανήκουν στις ομάδες των ενζύμων και των μικροοργανισμών·
(6) ότι η επιστημονική επιτροπή ζωοτροφών διετύπωσε ευνοϊκή γνώμη όσον αφορά το αβλαβές των εν λόγω ουσιών·
(7) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τις ζωοτροφές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παρασκευάσματα που ανήκουν στην ομάδα των "ενζύμων" και τα οποία απαριθμούνται στο παράρτημα Ι του παρόντος κανονισμού μπορούν να εγκριθούν, σύμφωνα με την οδηγία 70/524/ΕΟΚ, ως πρόσθετες ύλες στις ζωοτροφές, υπό τους όρους οι οποίοι καθορίζονται στο εν λόγω παράρτημα.
Άρθρο 2
Τα παρασκευάσματα που ανήκουν στην ομάδα των "μικροοργανισμών" και τα οποία απαριθμούνται στο παράρτημα ΙΙ του παρόντος κανονισμού μπορούν να εγκριθούν, σύμφωνα με την οδηγία 70/524/ΕΟΚ, ως πρόσθετες ύλες στις ζωοτροφές, υπό τους όρους οι οποίοι καθορίζονται στο εν λόγω παράρτημα.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιουλίου 1999.

Labels: 3
9
17
6